Statens uddannelsesstøtte og muligheden for at supplere med et SU-lån for at finansiere studietiden er ifølge Venstres uddannelses – og forskningsordfører Anni Matthiesen et generøst tilbud.

Hun afviser at ændre ved SU-lånets rente på fire procent, som siden 2011 har sikret staten 1,5 milliarder kroner. Renten på SU-lån er på fire procent indtil endt uddannelse, og på en procent når lånet skal betales tilbage. Nationalbankens rente har siden 2009 været lav og med den fastlåste rente, tjener staten på at låne ud til de studerende.

- Det er en mulighed for at tage lån, som alle studerende får. Men som det er nu, skal man måske spørge i sin lokale bank, om ikke de kan give et bedre tilbud. Der er en sikkerhed i, at der er en fast rente, så hvis markedsrenten stiger, så påvirker det ikke de unge mennesker, siger Anni Matthiesen.

Læs også : Studerende om gældsfælde: Huslejen sluger vores SU

Både SF, Enhedslisten og Dansk Folkeparti kritiserer, at staten tjener på at udlåne penge til de studerende.